**J E G Y Z Ő K Ö N Y V**

**TESKÁND KÖZSÉG ÖNKORMÁNYZAT KÉPVISELŐTESTÜLETE**

**2018. NOVEMBER 14-I RENDES ÜLÉSÉRŐL.**

**Határozat:**

**47/2018. (XI. 14.)**

**48/2018. (XI. 14.)**

**49/2018. (XI. 14.)**

**50/2018. (XI. 14.)**

**51/2018. (XI.14.)**

**52/2018. (XI.14.)**

**53/2018. (XI. 14.)**

**54/2018. (XI.14.)**

**J E G Y Z Ő K Ö N Y V**

Készült Teskánd Község Önkormányzat Képviselőtestülete 2018. november 14-i rendes üléséről.

Jelen vannak: Németh Ágnes polgármester, Bogár István, Simon Viktória, Sipos László képviselők, Fazekas István jegyző, Darabos Balázsné jegyzőkönyvvezető.

Távol voltak: Dormán Jenő, Patakiné Sümegi Mária Erzsébet, Vizlendvai László képviselők.

Németh Ágnes polgármester köszöntötte a megjelenteket, megállapította, hogy az ülés határozatképes, jegyzőkönyvvezetőnek javasolta Darabos Balázsnét, hitelesítőknek pedig Bogár István és Simon Viktória képviselőket.

A javaslatot a képviselőtestület egyhangúlag tudomásul vette.

**Ezután javaslatot tett a napirendre:**

Javasolta, hogy a kiadott napirendtől eltérően 1. napirendi pontként vegyék fel a Toldi utca vízelvezetési problémáját.

**N A P I R E N D:**

1./ Beszámoló az előző ülés óta történtekről

Előadó: Németh Ágnes polgármester

2./ Egyéb ügyek

Zárt ülés:

3./ Polgármester beszámolója az előző ülés óta polgármesteri hatáskörben hozott döntésekről

Előadó: Németh Ágnes polgármester

A napirendi javaslatot a képviselőtestület egyhangúlag elfogadta.

**1./ Beszámoló az előző ülés óta történtekről**

Előadó: Németh Ágnes polgármester

**a./ Bölcsőde pályázati kiírás**

Németh Ágnes polgármester tájékoztatta a képviselőtestület tagjait a Pénzügyminisztérium által kiírt bölcsődei pályázatról. Az önkormányzatnak a pályázathoz 15 %-ék önrészt kell vállalni. Ahhoz, hogy a volt templom épületben férőhely bővítés címén tudjanak pályázni az önkormányzatnak tulajdonába kell, hogy kerüljön az ingatlan. Az önkormányzat tulajdonában lévő telken új bölcsőde építése is szóba jöhetne. Az egyházközséggel az épület megvásárlásáról már előzetesen tárgyalt, hogy esetlegesen 3-4 részletben a vételárat kifizetik és az első részlet után az önkormányzat tulajdonába kerülne az ingatlan. A vételár tekintetében az egyház 18,5 millió forintot szeretne az ingatlanért az önkormányzat értékbecslője ennél kevesebb összegre értékelte az ingatlant. Dönteni kellene, hogy milyen irányba induljanak el vele, vagy pedig ne foglalkozzanak vele.

Bogár István a bölcsőde áthelyezése nagyon aktuális és fontos dolog, nagy teher az iskolának is, hogy jelenleg ott működik a bölcsőde, nekik is kellene a hely. A volt templom épület szomszédos az óvodával így egy helyen lennének ezek az intézmények. Az épület tulajdonba kerülése esetén tetőcserével kellene kezdeni, így elehetőség lenne a tetőtérben szállás kialakítására is. Megfelelő játszóudvar is kialakítható lenne az óvodával. Mindez azon múlik, hogy az egyházzal meg tudnak-e egyezni. Véleménye szerint adják be a pályázatot a volt templom épületére, ez fontos lenne a települése érdekében. Ezzel tudott dolog, hogy az önkormányzat eladósítja magát, de hosszú távon kell gondolni és lépni ebben, 20-24 férőhelyben kellene gondolkodni.

Sipos László azt, hogy milyen állapotban van a volt templom épületben meg kellene nézetni. Tudott, hogy régóta nem használják és csak romlik az állaga.

Németh Ágnes az épület szerkezete nem rossz.

Bogár István építésszel meg kell nézetni az épületet.

Sipos László nem mindegy, hogy milyen munkákkal kell kezdeni a felújítást pl. körbe kell szigetelni a falakat.

Németh Ágnes át kell terveztetni az épületet, valamint felveszi a kapcsolatot a Zalaberrel az épület állagára vonatkozóan is, továbbá az egyházzal is kellene tárgyalni.

Sipos László a felújításnál szoktak elő jönni a rejtett hibák. Azzal is kell számolni, hogy a fenntartás a későbbiekben milyen terhet jelent az önkormányzatnak.

Bogár István tervezni kell napelemet és napkollektort is az épületre.

Németh Ágnes a bölcsőde működtetése régebben veszteséges volt, most a normatíva fedezi a költségeket, férőhelyet finanszíroznak. Várhatóan a jövő évben emelnek a bölcsődei normatíván. Az idejáró gyermekek után feladat-ellátási szerződést kötnek a többi településsel.

Sipos László honnan lesz erre fedezet?

Bogár István meg kell terveztetni és látják a tervezői költségvetést.

Sipos László lehet előre látni milyen nagyságrendű ez a beruházás?

Németh Ágnes ez kb. 100 millió forint.

Sipos László az épületből csak a falak maradnának, szigetelni kell az épületet, honnan lesz erre fedezet?

Németh Ágnes a jövő évi költségvetésben sincs mozgástere az önkormányzatnak.

Bogár István ami pénzé tehető jelen esetben a Petőfi utcában lévő telkek. Az épületet meg kell nézetni építésszel.

Sipos László szükség lenne a bölcsődére, de vannak fenntartások.

Németh Ágnes az lenne az igazi, ha együtt lenne az óvoda és a bölcsőde.

Sipos László az épületet mindenképpen nézessék meg építésszel.

Bogár István 10 millió forint feletti hitelt engedélyeztetni kell a Kormányhivatallal.

Németh Ágnes polgármester foglalkozzanak a bölcsődével, beszél a Zalaber Kft-vel, hogy nézze meg az épületet, valamint tárgyal az Egyházközséggel is.

A javaslatot a képviselőtestület tagjai támogatták, szavazásra került sor, amelynek eredményeként a képviselőtestület egyhangúlag / 4 igen szavazattal / a következő határozatot hozta:

**Teskánd Község Önkormányzata 47/2018. (XI. 14.) számú határozata**

Teskánd Község Önkormányzat Képviselőtestülete a bölcsőde férőhelybővítés pályázati kiírásra az előkészületeket megkezdi. A volt templom épületét Soós Zoltán építésszel megnézetik.

Felhatalmazzák a polgármestert, hogy az ingatlan megvásárlása érdekében tárgyalásokat folytasson.

**b./ Németh István vízelvezetés megoldása**

Németh Ágnes polgármester elmondta, hogy az előzmények a képviselőtestület előtt ismertek. A megállapodás aláírásra került Németh Istvánékkal. A munka elvégzésére árajánlatot kért, amelyet ismertetett.

Bogár István az ajánlatokat nagyon soknak tartja, meddig kell ezt megvalósítani.

Németh Ágnes a megállapodásban 2018. december 31-i határidő van. Kérhetnek mástól is árajánlatot.

Sipos László 3 árajánlat kell kérjenek még árajánlatot.

Németh Ágnes véleménye szerint is 2 árajánlat nem elegendő kérjenek még árajánlatot.

A javaslatot a képviselőtestület tagjai támogatták.

**c./ Tölgyfai utcai járda építése**

Németh Ágnes polgármester elmondta, hogy ezzel kapcsolatos írásos tájékoztatást a képviselőtestület tagjai megkapták. A vízelvezetés megoldására és a híd megépítésére árajánlatot adott Zalai Építők Kft. A munkavégzés folyik az önkormányzat szerződést nem kötött a kivitelezővel a munkákra. Az áteresz meg lett csinálva, a lakók fele fizetné az áteresz költségét a többi nem.

**d./ Toldi utcai vízelvezetés**

Németh Ágnes a vízelvezetés tervezésére az árajánlatot nem kapta meg. Dr. Erdélyi Gábor kérte, hogy mikor készül el az áteresz. Erre vonatkozóan nem tud nyilatkozni. Nem tudja, hogy kitől lehetne kérni árajánlatot a tervezésre.

**e./ Fa építmények festése**

Németh Ágnes polgármester elmondta, hogy a fahíd, garázs és a buszvárók festése megtörtént. Ennek költsége 327.000,- Ft úgy, hogy a tavasszal újra átfestik a hídat.

**f./ Leader pályázat**

Németh Ágnes polgármester elmondta, hogy a Térségi Mobil Digitális Érték- és Élménytár elkészítése pályázat 17 település részvételével történik. A beruházás összköltsége 18….. Ft, amelyhez 3.176.461,- Ft önrészt kell az önkormányzatnak biztosítani. Javasolta, hogy erről a képviselőtestület döntsön.

Szavazásra került sor, amelynek eredményeként a képviselőtestület egyhangúlag / 4 igen szavazattal / a következő határozatot hozta:

**Teskánd Község Önkormányzata 48/2018. (XI. 14.) számú határozata**

Teskánd Község Önkormányzat Képviselőtestülete a Térségi Mobil Digitális Érték- és Élménytár létrehozására kiírt VP6-19.2.1.-39-8-17. számú pályázatot beadja.

A pályázat összköltsége 21.176.471,- Ft amelyhez az önrészt 3.176.461,- Ft-ot az önkormányzat biztosítja.

Felhatalmazza a polgármestert a pályázat beadására.

Határidő: 2018. december 31.

Németh Ágnes az orvosi rendelő feletti lakások ablakcseréje megrendelésre került. A tetőn felszakadt a Villas szigetelés, ennek kijavításával kapcsolatban vállalkozóval beszélt. A biztosító 90.000,- Ft-ot fizetet a kárért. Az egész tető javításra szorulna.

**Településarculati Kézikönyv**

Németh Ágnes a Településarculati Kézikönyv elkészült. Javasolta, hogy a képviselőtestület fogadja el.

Szavazásra került sor, amelynek eredményeként a képviselőtestület egyhangúlag / 4 igen szavazattal / a következő határozatot hozta:

**Teskánd Község Önkormányzata 49/2018. (XI. 14.) számú határozata**

Teskánd Község Önkormányzata Képviselő-testülete a településképi arculati kézikönyvvel kapcsolatos véleményeket megismerte, a módosításokat követően az **arculati kézikönyvet elfogadja**.

Határidő: azonnal

Felelős: polgármester

**Család- és gyermekjóléti feladatok ellátására szerződés**

Németh Ágnes polgármester elmondta, hogy a Zalamenti és Őrségi Önkormányzatok Szociális és Gyermekjóléti Társulásával a család és gyermekjóléti feladatok ellátására feladat-ellátási szerződést kötöttek a tavalyi évben 2019. december 31-ig. Javasolta, hogy a szerződést újabb 1 évre kössék meg.

A javaslatot a képviselőtestület tagjai támogatták, szavazásra került sor, amelynek eredményeként a képviselőtestület egyhangúlag / 4 igen szavazattal / a következő határozatot hozta:

**Teskánd Község Önkormányzata 50/2018. XI.14.) számú határozata**

Teskánd Község Önkormányzat Képviselőtestülete 2019. január 1-től 2019. december 31-ig feladat-ellátási szerződést köt a család- és gyermekjóléti feladatok ellátására a Zalamenti és Őrségi Önkormányzatok Szociális és Gyermekjóléti Társulásával.

Felhatalmazza a polgármestert a szerződés aláírására.

Németh Ágnes polgármester a Fitt- napi sportrendezvény sikeres volt, köszönet a szervezőknek.

- A lőtéren az ablakokat kicserélték a fiatalok, kérték, hogy a tető javításához az önkormányzat járuljon hozzá. Továbbá kérték, hogy a lőtér használatához megállapodást kössenek velük. A szerződés megkötésének véleménye szerint nincs akadálya.

A szerződés megkötését a képviselőtestület tagjai támogatták.

- Jövő évben is lehetőség lesz amerikai önkéntes fogadására, 4 hétig kellene az elhelyezéséről gondoskodni.

- A Kemence-ház konyha aljzatát felszedték, újra kell betonozni és utána lelapozni.

**2./ Egyéb ügyek**

**Közmeghallgatás tartása**

Németh Ágnes polgármester elmondta, hogy az önkormányzatnak évente egy alkalommal közmeghallgatást kell tartani. Javasolta, hogy a közmeghallgatás 2018. december 5-én (szerdán) 18.30 órakor legyen a Kemence-házban.

Hozzászólás nem volt, szavazásra került sor, amelynek eredményeként a képviselőtestület egyhangúlag / 4 igen szavazattal / a következő határozatot hozta:

**Teskánd Község Önkormányzata 51/2017.(XI. 14.) számú határozata**

Teskánd Község Önkormányzat Képviselőtestülete 2018. december 5-én 18.30 órakor a Kemence-házban közmeghallgatást tart.

**Rendkívüli települési támogatás**

Németh Ágnes polgármester elmondta, hogy az önkormányzatnak a szociális feladatok ellátására kapott normatív támogatásából még jelentős összeg áll rendelkezésre. Javasolta, hogy rendkívüli települési támogatásban részesítsék a településen állandó lakcímmel rendelkező 0-18 éves kiskorúakat, amely 7.000,- Ft/fő támogatást jelentene gyermekenként.

A javaslatot a képviselőtestület tagjai támogatták, szavazásra került sor, amelynek eredményeként a képviselőtestület egyhangúlag / 4 igen szavazattal / a következő határozatot hozta:

**Teskánd Község Önkormányzata 52/2017.(XI. 14.) számú határozata**

Teskánd Község Önkormányzat Képviselőtestülete a teskándi állandó lakcímmel rendelkező 0-18 év közötti kiskorúak részére 7.000,- Ft/fő rendkívüli települési támogatást állapít meg.

**Fogorvosi ügyeleti ellátás**

Németh Ágnes polgármester elmondta, hogy a képviselőtestület előtt ismert, hogy Dr. Pallós Marcell a fogorvosi ügyeleti ellátást felmondta. Az ügyeleti ellátásra ajánlatot kapott az IV Dental Kft.-től, amely 2019. január 1-től 60,- Ft/fő költségen ellátná az ügyeletet. Az önkormányzat eddig is ennyit fizetett az ellátásért. Javasolta, hogy az önkormányzat a feladat ellátásra a IV Dental Kft-t bízza meg.

A javaslatot a képviselőtestület tagjai támogatták, szavazásra került sor, amelynek eredményeként a képviselőtestület egyhangúlag / 4 igen szavazattal / a következő határozat hozta:

**Teskánd Község Önkormányzata 53/2018. (XI. 14.) számú határozata**

Teskánd Község Önkormányzat Képviselőtestülete 2019. január 1-től ellátási szerződést köt a fogorvosi ügyeleti ellátásra a IV Dental Kft. Zalaegerszeg, Munkácsy u. 14. szám alatti vállalkozással. A fogorvosi ügyeleti ellátásért 60,-Ft/fő összeg ellátási díjat fizet az önkormányzat.

Felhatalmazza a polgármestert, hogy az ügyelet ellátási szerződést kösse meg.

**Ingatlan övezeti besorolás megváltoztatás kérelem**

Németh Ágnes ismertette a kérelmet, amely a Teskánd 255 hrsz-ú ingatlanra vonatkozóan lakóterületi átminősítés megállapítását kérték és az ezzel kapcsolatos költségeket vállalják. Javasolta, hogy ehhez a költségek viselése mellett az önkormányzat járuljon hozzá. Továbbá kéri, hogy a Teskánd 255 hrsz-ú ingatlan az önkormányzat tulajdonában lévő 226 hrsz-ú parkolóból történő megközelítésével oldhassa meg. Javasolta, hogy a kérelmet támogassák.

Szavazásra került sor, amelynek eredményeként a képviselőtestület egyhangúlag / 4 igen szavazattal / a következő határozatot hozta:

**Teskánd Község Önkormányzata 54/2018. (VI. 14.) számú határozata**

Teskánd Község Önkormányzat Képviselőtestülete hozzájárul ahhoz, hogy a Teskánd 255 hrsz. ingatlan terület Gksz-1-es építési besorolásból Lf besorolásba kerüljön.

A településrendezési terv módosításával járó költségeket a kérelmező fizeti.

Teskánd Község Önkormányzat Képviselőtestülete hozzájárul ahhoz, hogy a Teskánd 255 hsz-ú ingatlan megközelítése a Teskánd 226 hrsz-ú ingatlan igénybevételével történjen.

**Németh Ágnes** a Hungest Kft-től januárban kap ajánlatot az iskolai, óvodai és bölcsődei közétkeztetésre vonatkozóan. A bagodi vállalkozás nem ad ajánlatot, amit a szülők javasoltak.

- november 23-ra tervezik a véradók köszöntését, december 2-án lenne az idősek napja, december 20-án karácsonyvárás a faluközpontba.

- A téli hó eltakarításra a Telekes-ép Kft. nem adott árajánlatot, a munkát nem vállalják. Más vállalkozást kell keresni a munkára.

- november 21-én 17.30 órakor a Kemence-házban közösségi felmérés folytatásaként sor kerül 2 témában a közösségi beszélgetésre. Az ezzel kapcsolatos meghívókat a lakosság megkapja.

- a rendelkezésre álló közfoglalkoztatás létszám keretében sikerül 1 főt foglalkoztatni. A munkavégzés a Kemence-házban történne.

Sipos László a Május 1. utcában az autóbusz ott parkol az út szélén, amely balesetveszélyes.

Németh Ágnes polgármester a buszsofőrnek fog szólni, hogy ne ott parkoljon.

A következő 3./ napirendi pontot a képviselőtestület zárt ülés keretében tárgyalta.

Kmf.

Németh Ágnes Fazekas István

polgármester jegyző

Bogár István Simon Viktória

jegyzőkönyv-hitelesítők